জরাথুস্ট্রবাদ
জরথুস্ত্রবাদ, জ়রথুশ্ত্রবাদ, (অবেস্তীয়: 𐬨𐬀𐬰𐬛𐬀𐬌𐬌𐬀𐬯𐬥𐬀; ফার্সি: مزدیسنا; ইংরেজি: Zoroastrianism বা Zarathustraism) বা পারসিক ধর্ম (Magianism) (এবং অনুসারীদের মধ্যে মজ়্দয়স্ন) একটি অতিপ্রাচীন ইরানীয় একেশ্বরবাদী ধর্ম বা ধর্মীয় মতবাদ। ভারতীয় উপমহাদেশে এটি পারসী ধর্ম নামেও পরিচিত। জরথুস্ত্রীয় বা পারসিক ধর্মের প্রবর্তক জরথুস্ত্র। তার নাম অনুসারেই বিশ্বের বিভিন্ন ভাষায় এই ধর্মের নাম হয়েছে "জরোয়াস্ট্রিয়ানিজ্ম" বা জরাথ্রুস্টবাদ। এ ধর্মে ঈশ্বরকে অহুর মজদা বা আহুরা মাজদা ("সর্বজ্ঞানস্বামী") নামে ডাকা হয়। এদের ধর্মগ্রন্থের নাম আবেস্তা বা জেন্দাবেস্তা। পারসিক ধর্মের অনুসারীরা অগ্নি-উপাসক নয় তবে আগুনের পবিত্রতাকে ঈশ্বরের পবিত্রতার সাথে তুলনীয় মনে করেন পারসিক জরথুস্ত্রীয়রা। এই ধর্ম গ্রন্থের সঙ্গে ঋগ্বেদ এর অনেক মিল আছে, তাই এদের উভয়ের উৎপত্তি একই উৎস থেকে হয়েছে বলে মনে করা হয়। ইহুদী ও খৃস্টান ধর্মে জরথুস্টকে ঈশ্বর প্রেরিত দূত বলে জ্ঞান করা হয়। অনুসারীর সংখ্যা ১লক্ষ ৩০ হাজার (প্রায়)। জরথুস্ত্রীয় ধর্মে আনুষ্ঠানিকভাবে দীক্ষিত করার জন্য নওজোত (বা নবজোত) নামে একটি আচার-অনুষ্ঠান পালিত হয়। সাত বছর বয়স হওয়ার আগে কারও নওজোত হয় না। তবে নওজোতের জন্য বয়সের কোন উর্ধ্বসীমা নেই।